Nathalie Tauziat

Nathalie Tauziat (okzitaniera arautuan Tausiat), 1967ko urriaren 17an Bangin (Afrika Erdiko Errepublika) jaioa, tenislari lapurtar profesionala izan da. Angelun (Lapurdi) bizi da, bertan Herriko Etxeko kontseilari izatera heldu delarik. Ranking hoberena duen historiako euskal emakumezko tenislaria da eta betiereko euskal tenislaririk onenetakoa.

Kirol-biografia 
Bere karrera profesionala 1984ko WTA sasoiarekin hasi zen eta banakako frantses estatuko txapelduna bihurtu zen 1985ean.

Denbora luzez estatuko lehena izan zen eta erregulartasun handia zuela frogatu zuen: WTAn 1990etik 2001era ia etengabe munduko lehen hogeiren artean kokatuta egon zen.

1997an Davis Koparen parekoa den emakumezkoen Fed Cup edo Federazio Kopa Herbehereen kontra irabazi zuen Frantziako taldeko kidea izan zen; aipatu txapelketan Tauziatek zenbait markaren jabe da: sasoi kopurua (16), kanporaketak (40) eta partidak (52). Binakakoetan ere frantses estatuko onena da (20 partida irabaziak, 9 galduak).

Adinez nagusitzen hasi zenean lortu zituen arrakastarik handienak; Top Ten-en (munduko lehen hamar postuak) 30 urte bete eta gero sartu zen estrainekoz eta Grand Chelemeko bere final bakarra 1998ko uztailaren 11n jokatu zuen Wimbledongo txapelketan, non Jana Novotnák irabazi zion. 1925ean Suzanne Lenglenek lortu ostean estatuko lehen emakumea izan da final horretara pasatzen. 1998 urtea amaitu zenean miloi dolarreko irabaziak gainditu zituen eta horretan ere frantses estatuko lehen andrea izan zen. 1999an baino ez zuen lortu WTAko bi txapelketa irabaztea (Kremlin Cup Moskun eta Leipzigekoa Alemanian).

2000ko otsailean bere titulurik inportanteena lortu zuen Pariseko Open Gaz de France delakoan, finalean Serena Williamsi irmoki irabaziz. Zenbait aste beranduago, 30 urteak beteak zituela, munduko 3. postua lortu zuen eta horrela adin honekin sailkapen hori lortzen zuen andrazko jokalaririk zaharrena izatea erdietsi zuen.

2001ean Kimberly Porekin AEBetako Irekia edo US Open delako finalera pasatu zen.

Nathalie Tauziatek WTAko zirkuituan 33 titulu lortu ditu, horietako 25 binakakoetan. 2004an Jacques Chirac presidenteak estatuaren esker ona adierazteko balio duen Ohorezko Legioa izenekoaren zaldun bihurtu zuen, nazioarteko tenisari eginiko ekarpenengatik.

Olinpiar Jokoei dagokienez, hirutan hartu du parte: 1988, 1992 eta 1996an.

Hamahiru urte zituenetik 2003an erretiratu arte entrenatzaile berdinarekin egon izan da, Régis de Camaretekin hain zuzen. Sakea eta bolea ziren bere kolpe kuttunak.

Arlo pertsonala 
2000an Les dessous du tennis féminin ("Andrazko tenisaren alde izkutua") liburua argitaratu zuen. Bertan jokalari profesional baten bizitzaren egunerokoa kontatzen du eta emakumezko tenisean pairatzen den diruzalekeria ere salatzen du, baita glamourrak kirol-emaitza soilen aurrean neurriz kanpo jartzen ari dela adierazi ere.

Euskal Herrian 
Afrikan jaio bazen ere, Sant Tropetzen (Okzitania) bizi ostean Lapurdira bizi izatera etorri zen.

WTAn bere banakako lehen titulua Baionan lortu zuen 1990ean. 1991ean binakakoa ere irabazi zuen, Patricia Tarabini argentinarraren laguntzaz, Lapurdiko hiriburuko txapelketan.

Euskal Herritik hurbil, Cap Bertonen (Landak, Okzitania), tenis akademia bat sortu zuen 1994an.

Ramuntxo Palaurenarekin ezkonduta dago 2005eko uztailaren 16tik eta hiru alabaren ama da. Didier Deschamps futbolari-ohi eta entrenatzailearen lehengusina da. Angeluko Herriko Etxeko kontseilaria izan zen 2008 arteko auzapeza izan zen Robert Villenaveren zerrendan.

Final nagusiak

Grand Slamekoak

Banaka 1 (0 titulu, 1 finalista)

Binaka: 1 (0 titulu, 1 finalista)

Urte Amaierako Txapelketako finalak

Binaka: 2 final (0 titulu, 2 finalista)

Tituluak (33)

Banaka (8)

Binaka (25)

Finalista (47)

Banaka (14)

Binaka (33)

Grand Slam-eko banakako esku-hartzeen kronologia 

EO = txapelketa ez ospatua.
EZ = ez zuen parte hartu.
SR = Grand Slam-ean irabazitako txapelketen eta parte hartu zuen txapelketa-kopuruaren arteko ratioa.
R = zenbatgarren round edo kanporaketatara heldu.
QF = final laurdenak
F = finala

Erreferentziak

Kanpo estekak 
  Tauziat WTA Tour-eko webgune ofizialean.
  Tauziat ITF nazioarteko federazioko webgune ofizialean.
  Tauziat Fed Cup-eko webgune ofizialean
  Tauziaten entrenamenduak Sebastian Gonzalezen prestatzailearekin Berrian.

Angeluarrak
Euskal Herriko tenislariak
Ohorezko Legioko zaldunak
1988ko Udako Olinpiar Jokoetako tenislariak
1992ko Udako Olinpiar Jokoetako tenislariak
1996ko Udako Olinpiar Jokoetako tenislariak